還丹歌 一
作者：楊行真人
朝代：唐

paragraphs: 世上人人緫愛藥，箇箇元來尋不著。
也道用鉛不用鉛，及至用鉛還只錯。
尋不著，莫生嗔，都爲黃芽不得真。
有信有行堪分付，財色不染是真人。
潛拯濟，莫彰露，本覓長生却短祚。
慎勿將身遊貴門，醫卜經求且閑處。
未能隱，沒閑處，且去經求無病藥，長生樂道何憂慮。
鉛爲君，汞爲臣，火爲使者，赤血將軍，守陰守陽，制御伏藥，藥成先用點水銀。
水銀被點堪服餌，鬼官不追人不死。
世世喧喧若得之，閑處經求莫干貴。
心口訣，手眼傳，制伏只在黃芽邊。
心口不決，手眼不傳，耽荒酒色，與道無緣。